# 20a etapa del Tour de França de 2013

La 20a etapa del Tour de França de 2013 es disputà el dissabte 20 de juliol de 2013 sobre un recorregut de 125 km entre Annecy (Alta Savoia) i el cim del Semnoz (Alta Savoia).
El vencedor de l'etapa fou el colombià Nairo Quintana (Movistar Team), que s'imposà en solitari en l'arribada a Annecy-Semnoz. Amb aquesta victòria i el temps aconseguit sobre la resta de classificats s'assegurà la segona posició en la classificació general i la victòria en la classificació de la muntanya i la classificació dels joves. En segon posició arribà el català Joaquim Rodríguez (Team Katusha), el qual s'assegurà la tercera posició en la classificació general, després de treure a Alberto Contador i Roman Kreuziger més de dos minuts en l'arribada, quan en iniciar l'etapa estava situat a menys d'un minut d'ambdós. Christopher Froome (Team Sky) acabà en tercera posició i confirmà la seva victòria en la classificació general.

## Recorregut

Etapa d'alta muntanya disputada pel massís dels Bauges, entre la vila d'Annecy, capital de l'Alta Savoia, i l'estació d'esquí de Semnoz i de tan sols 125 km. Durant uns pocs primers quilòmetres se segueix la riba oest del llac d'Annecy, per tot seguit iniciar l'ascensió a la cota de Puget (km 12,5) i el coll de Leschaux (km 17), de segona i tercera categoria respectivament. Poc després s'entra al departament de la Savoia, on al km 33,5 es passa per l'esprint de le Châtelard. Dues noves cotes de tercera categoria, la cota d'Aillon-le-Vieux (km 43) i el coll des Prés (km 51) donen lloc a un ràpid descens de 10 km fins a Saint-Jean-d'Arvey, on comença la llarga ascensió al mont Revard (1.463 m, km 78,5), de primera categoria. El descens del port condueix els ciclistes novament a l'Alta Savoia i l'ascensió final fins a Semnoz, després de 10,7 km al 8,5% de mitjana i de categoria especial.

## Desenvolupament de l'etapa

Pierre Rolland (Team Europcar), que lluitava pel mallot de la muntnaya, s'escapà només començar l'etapa. Amb ell marxaren Marcus Burghardt (BMC Racing Team), Jens Voigt (RadioShack-Leopard) i Joan Antoni Flecha (Vacansoleil-DCM) i durant l'ascensió a la cota de Puget se li afegiren Cyril Gautier (Team Europcar), Christophe Riblon (AG2R La Mondiale), Pàvel Brut (Team Katusha), Mikel Astarloza, Igor Antón (Euskaltel–Euskadi) i Simon Clarke (Orica-GreenEDGE). Rolland passà el primer per aquesta cota, però no en la següent, on Antón fou el primer, defensant els interessos del seu company Mikel Nieve.
Mentrestant el Movistar Team controlà l'escapada en tot moment, sense deixar que agafés grans diferències. Rolland coronà el primer a les dues següents cotes de tercera categoria, però en l'ascensió al Mont Revard no pogué seguir el ritme de Jens Voigt, el qual coronà el port en solitari. Voigt inicià l'ascensió final amb 55" sobre Rolland, Tejay Van Garderen (BMC Racing Team) i Alexis Vuillermoz (Sojasun), que havien saltat del grup principal. Amb tot, el fort ritme imposat pels corredors del Team Sky i Movistar Team neutralitzà tots els escapats a manca de 8,5 km per a l'arribada. En aquell moment Joaquim Rodríguez (Team Katusha) passà a l'atac en l'intent d'aconseguir un lloc al podi. Diferents atacs portaren a Alberto Contador i Roman Kreuziger (Team Saxo-Tinkoff a perdre contacte amb el Purito, Froome i Nairo Quintana (Movistar Team). Quintana atacà en el darrer quilòmetre per a aconseguir la primera victòria al Tour, alhora que aconseguia el mallot de la muntanya i la segona posició final. El Purito arribà segon, assegurant-se la tercera posició final al podi, mentre Froome, tercer, s'assegurà la victòria final d'aquesta edició del Tour.

## Esprints

| Esprint intermedi de Le Châtelard (km 33,5) Primer Joan Antoni Flecha (CAT)20 pts Segon Christophe Riblon (FRA)17 pts Tercer Cyril Gautier (FRA)15 pts Quart Marcus Burghardt (GER)13 pts Cinquè Simon Clarke (AUS)11 pts Sisè Jens Voigt (GER)10 pts Setè Igor Antón (ESP)9 pts Vuitè Mikel Astarloza (ESP)8 pts Novè Pàvel Brut (RUS)7 pts Desè Pierre Rolland (FRA) 6 pts Onzè André Greipel (GER)5 pts Dotzè Mark Cavendish (GBR)4 pts Tretzè Peter Sagan (SVK) 3 pts Catorzè Fabio Sabatini (ITA)2 pts Quinzè José Joaquín Rojas (ESP)1 pt | Arribada a Annecy-Semnoz (km 125) Primer Nairo Quintana (POR) 20 pts Segon Joaquim Rodríguez (CAT)17 pts Tercer Chris Froome (GBR) 15 pts Quart Alejandro Valverde (ESP)13 pts Cinquè Richie Porte (AUS)11 pts Sisè Andrew Talansky (USA)10 pts Setè Alberto Contador (ESP)9 pts Vuitè John Gadret (FRA)8 pts Novè Jesús Hernández (ESP)7 pts Desè Roman Kreuziger (CZE)6 pts Onzè Romain Bardet (FRA)5 pts Dotzè Christophe Riblon (FRA)4 pts Tretzè Mikel Nieve (ESP)3 pts Catorzè Daniel Moreno (ESP)2 pts Quinzè Jan Bakelants (BEL)1 pt |

## Ports de muntanya

| 1. Cota de Puget. 796m. 2a categoria (km 12,5) (5,4 km al 5,9%) Primer Pierre Rolland (FRA) 5 pts Segon Joan Antoni Flecha (CAT)3 pts Tercer Jens Voigt (GER)2 pts Quart Marcus Burghardt (GER)1 pt | 2. Coll de Leschaux. 944m. 3a categoria (km 17,5) (3,6 km al 6,1%) Primer Igor Antón (ESP)2 pts Segon Pierre Rolland (FRA) 1 pt |
| 3. Cota d'Aillon-le-Vieux. 929m. 3a categoria (km 43) (6,4 km al 4,0%) Primer Pierre Rolland (FRA) 2 pts Segon Christophe Riblon (FRA)1 pt | 4. Cota d'Aillon-le-Vieux. 1142m. 3a categoria (km 51) (3,4 km al 6,9%) Primer Pierre Rolland (FRA) 2 pts Segon Igor Antón (ESP)1 pt |
| 5. Mont Revard. 1463m. 1a categoria (km 78,5) (15,9 km al 5,6%) Primer Jens Voigt (GER)10 pts Segon Igor Antón (ESP)8 pts Tercer Pierre Rolland (FRA) 6 pts Quart Christophe Riblon (FRA)4 pts Tercer Philippe Gilbert (BEL)2 pts Quart Tejay van Garderen (USA)1 pt | 6. Annecy-Semnoz. 1655m. Categoria especial (km 125) (10,7 km al 8,5%) 1r Nairo Quintana (COL) 50 pts 2n Joaquim Rodríguez (CAT)40 pts 3r Chris Froome (GBR) 32 pts 4t Nairo Quintana (COL) 14 pts 5è Alejandro Valverde (ESP)24 pts 6è Richie Porte (AUS)20 pts 7è Alberto Contador (ESP)16 pts 8è John Gadret (FRA)12 pts 9è Jesús Hernández (ESP)8 pts 10è Roman Kreuziger (CZE)4 pts |

## Classificació de l'etapa

| | Ciclista | Equip | Temps |
| 1 | Nairo Quintana (COL) | Movistar Team | 3h 39' 04" |
| 2 | Joaquim Rodríguez (ESP) | Team Katusha | + 18" |
| 3 | Chris Froome (GBR) | Team Sky | + 29" |
| 4 | Alejandro Valverde (ESP) | Movistar Team | + 1' 42" |
| 5 | Richie Porte (AUS) | Team Sky | + 2' 17" |
| 6 | Andrew Talansky (USA) | Garmin-Sharp | + 2' 27" |
| 7 | Alberto Contador (ESP) | Team Saxo-Tinkoff | + 2' 28" |
| 8 | John Gadret (FRA) | AG2R La Mondiale | + 2' 48" |
| 9 | Jesús Hernández (ESP) | Team Saxo-Tinkoff | + 2' 55" |
| 10 | Roman Kreuziger (CZE) | Team Saxo-Tinkoff | + 2' 55" |

## Classificació general

| | Ciclista | Equip | Temps |
| 1 | Chris Froome (GBR) | Team Sky | 80h 49' 33" |
| 2 | Nairo Quintana (COL) | Movistar Team | + 5' 03" |
| 3 | Joaquim Rodríguez (ESP) | Team Katusha | + 5' 47" |
| 4 | Alberto Contador (ESP) | Team Saxo-Tinkoff | + 7' 10" |
| 5 | Roman Kreuziger (CZE) | Team Saxo-Tinkoff | + 8' 10" |
| 6 | Bauke Mollema (NED) | Belkin Pro Cycling Team | + 12' 25" |
| 7 | Jakob Fuglsang (DEN) | Astana Qazaqstan Team | + 13' 00" |
| 8 | Alejandro Valverde (ESP) | Movistar Team | + 16' 09" |
| 9 | Daniel Navarro (ESP) | Cofidis | + 16' 35" |
| 10 | Andrew Talansky (USA) | Garmin-Sharp | + 18' 22" |

## Classificacions annexes

| Classificació per punts Ciclista Equip Punts 1r  Peter Sagan (SVK) Cannondale 383 pts 2n  Mark Cavendish (GBR) Omega Pharma-Quick Step 282 pts 3r  André Greipel (GER) Lotto-Belisol 232 pts | Classificació de la muntanya Ciclista Equip Punts 1r  Nairo Quintana (COL) Movistar Team 147 pts 2n  Chris Froome (GBR) Team Sky 136 pts 3r  Pierre Rolland (FRA) Team Europcar 119 pts |
| Classificació del millor jove Ciclista Equip Temps 1r  Nairo Quintana (COL) Movistar Team 80h 54' 36" 2n  Andrew Talansky (USA) Garmin-Sharp + 13' 19" 3r  Michał Kwiatkowski (POL) Omega Pharma-Quick Step + 14' 39" | Classificació per equips Equip Temps 1r Team Saxo-Tinkoff 241h 52' 05" 2n AG2R La Mondiale + 08' 30" 3r RadioShack-Leopard + 8' 52" |

## Abandonaments

No es produí cap abandonament durant l'etapa.

## Notes i referències

* 1 2 «ÉTAPE 20 - Annecy / Annecy - Semnoz 125 km» (en francès). letour.fr. [Consulta: 21 juliol 2013].
* ↑ López-Egea, Sergi «Purito treu Contador del podi». El Periódico de Catalunya, 20-07-2013 [Consulta: 22 octubre 2013].

## Enllaços externs

* 20a etapa al web del Tour de França